ПРВА НИШКА ГИМНАЗИЈА ,,СТЕВАН СРЕМАЦ“

Александра Стоиљковић

НАСИЉЕ У ПОРОДИЦИ

НАСИЉЕ НАД ЖЕНАМА

Ментор:

Соња Марковић Томић

Ниш, јун 2025. године

САДРЖАЈ

[УВОД 3](#_Toc199773812)

[1. ДЕФИНИСАЊЕ ОСНОВНИХ ПОЈМОВА 4](#_Toc199773813)

[1.1.  ТЕОРИЈСКА СТАНОВИШТА О ПОРОДИЦИ 4](#_Toc199773814)

[1.2. НОВА СТАНОВИШТА У СОЦИОЛОГИЈИ ПОРОДИЦЕ 5](#_Toc199773815)

[1.3. НАСИЉЕ У ПОРОДИЦИ 6](#_Toc199773816)

[2. ЗАКОНСКА РЕГУЛАТИВА 7](#_Toc199773817)

[2.1. МЕЂУНАРОДНИ ЗАКОНИ 7](#_Toc199773818)

[2.2. ЗАКОНИ РЕПУБЛИКЕ СРБИЈЕ 7](#_Toc199773819)

[3. МЕТОДОЛОШКИ ОКВИР РАДА 8](#_Toc199773820)

[3.1. ПРЕДМЕТ И ЦИЉ ИСТРАЖИВАЊА 8](#_Toc199773821)

[3.2. АНАЛИЗА ИСТРАЖИВАЊА 9](#_Toc199773822)

[ЗАКЉУЧАК 16](#_Toc199773823)

[ПРИЛОГ 17](#_Toc199773824)

[ЛИТЕРАТУРА 23](#_Toc199773825)

САЖЕТАК

Насиље над женама представља најраспрострањенији облик насиља када је у питању насиље у породици. Такође је и један од тежих облика кршења људских права. Насиље у било ком облику (физичко, психичко, економско, сексуално) оставља дугорочне последице

по жртве, њихове породице и читаво друштво, а неретко се уз њега дешава и насиље над децом. У прошлости жене су трпеле насиље, док се данас све више обраћају надлежним институцијама за помоћ. Овај рад ће се бавити истраживањем како заправо изгледа насиље

над женама, колико се повећао број пријава насиља (уместо да се оно заташкава), како изгледа подршка жртвама, које су то институције надлежне када се пријави насиље, као и које активности се предузимају ради превенције и колику улогу имају медији када је у питању преношење информација и едукација друштва о овој теми. За потребе овог истраживања обављени су интервјуи са директором Центра за социјални рад „Свети Сава“ у Нишу, социјалном радницом из Центра за социјални рад у Гаџином Хану и директорком Сигурне куће у Нишу.

*Кључне речи:* насиље над женама, законска регулатива, улога Центра за социјални рад и Сигурне куће, значај и улога медија.

# УВОД

*„Све срећне породице личе једна на другу, свака несрећна породица, несрећна је на свој*

*начин“*

*Лав Толстој*

„Породица” – једна реч, а много значења. Сваки човек, од када је настало човечанство па све до данас, има своју дефиницију ове речи. Различити фактори утичу на промене које се дешавају у друштву, а које се односе и на породицу и њене чланове. Теоретичари кажу да је породица микрокосмос, основна ћелија друштва која има кључну улугу у васпитању и социјализацији појединца. Најопштија дефиниција каже да породицу чине брачни партнери и њихова рођена или усвојена деца, о чему ће у раду бити више речи. Асоцијације за породицу су и топло породично гнездо, место где се сви осећају слободно и сигурно и где је између чланова породице љубав нераскидива и бескрајна. Тежња да се „створи слика“ о срећној породици је тема којом се баве многи уметници и теоретичари. Стварност је другачија. Барем једном недељно у новинама, на телевизији и на интернету сазнајемо да је нека жена претучена или убијена од стране партнера. Зашто се такве ствари дешавају, шта инстутуције предузимају када сазнају да се догодило насиље и које превентивне мере се предузимају, су питања којима ћу се бавити у овом раду. Насиље над женама представља један од најозбиљнијих облика кршења људских права и глобални друштвени проблем који погађа све слојеве друштва, без обзира на економски статус, образовање или културне разлике. Овај феномен има далекосежне последице не само по жртве, већ и по целокупну заједницу, јер доводи до нарушавања породичних односа, психолошких траума и социјалне нестабилности. Упркос све већој свести и напорима у борби против породичног насиља, оно и даље остаје присутно и често скривено иза затворених врата и под утицајем традиционалних норми и патријархалних образаца понашања. Циљ овог рада је да се утврди која врста насиља над женама је најзаступљенија, који су институционални механизми подршке, као и значај превенције и едукације у подизању свести о овој важној теми. Интервјуи су обављени са директором Центра за социјални рад „Свети Сава“ у Нишу Зораном Јовићем, социјалном радницом Јаном Босанац из Центра за социјални рад у Гаџином Хану и директорком Сигурне куће Соњом Шћекић.

# 1. ДЕФИНИСАЊЕ ОСНОВНИХ ПОЈМОВА

## 1.1.  ТЕОРИЈСКА СТАНОВИШТА О ПОРОДИЦИ

Кроз историју јављали су се различити облици породичног живота. Према Уједињеним нацијама, породица се дефинише као „две или више особа које живе у заједничком домаћинству и које су међу собом повезане било брачном везом, кохабитацијом или родитељским односом“ (Ренер 2009: 31). Беутлер, Бурр и Бахр сматрају да је породица јединствена друштвена група која се разликује од осталих друштвених група по седам диференцијалних карактеристика: генерацијска повезаност, целовитост породичних односа, оријентација на симултане процесе, емоционални интензитет, квалитативни циљеви, алтруизам и владавина неговањем.

Породица својим члановима пружа љубав, бригу, емоционалну подршку и сигурност.  Она има значајну улогу при обликовању идентитета детета јер се у породици врши примарна социјализација. Према Парсонсу породице су фабрике, а деца су производ те фабрике. Парсонс сматра да су две основне функције породице примарна социјализација и стабилизација личности. „Примарна социјализација је процес у којем деца уче културне норме друштва у којем су се родила“ (Гиденс, 2007: 189). Посебно је битна у првих пар година детињства. „Стабилизација личности односи се на улогу коју породица има у емоционалном помагању одрасилих чланова породице“ (ibid., 2007 : 189). „Са становишта функционализма, на друштво се гледа као на скуп друштвених институција које обављају одређене функције у циљу обезбеђивања континуитета и консензуса“ (ibid., 2007 : 189). Ово гледиште нам наглашава да „породица обавља важне задатке који доприносе основним потребама друштва и помажу у одржавању друштвеног поретка“ (ibid., 2007 : 189). Једна од кључних ствари захваљујући којој су жене добиле све већа права у породици је свакако феминистички приступ. „Феминизам је извршио велики утицај на социологију оспоравајући традиционалну слику породице као хармоничног места са подједнаким правима свих чланова“ (ibid., 2007 : 189). Три главне теме феминистичког приступа биле су кућна подела рада, неједнак однос моћи и активности у вези са старањем о другима.

На основу анализе 250 различитих друштава, Мурдок је 1949. године  утврдио да породица, без обзира на разлике друштвених контекста, има четири основне функције (Харалмбос, Холборн, 2002: 508). У те функције Мурдок наводи репродуктивну, сексуалну, економску и васпитну.

Јован Вукоје уз ове четири функције додаје још две функције породице: функцију пружања заштите и функцију забаве и разоноде. Функција пружања заштите подразумева биолошку заштиту која се огледа у чувању и подизању деце; моралну подршку која се приказује кроз подршку, помагање и породичну солидарност; правну заштиту, односно кроз заступање; економску заштиту која се огледа кроз форму издржавања. У функцију разоноде и забаве спада организовање годишњих и недељних одмора, излета и спортских активности. Функција разоноде и забаве је настала као производ савременог доба јер су забава и разонода постале потреба чланова савремене породице. (Вукоје, 2012: 139)

## 1.2. НОВА СТАНОВИШТА У СОЦИОЛОГИЈИ ПОРОДИЦЕ

Улрик Бек и Елизабет Бек Герншајм у књизи Нормалан хаос у љубави описују промену улога у браку: жене више не разматрају само каријеру као нешто друго, већ желе да остваре своје амбиције. „Бек и Бек-Герншајм тврде да је „борба између пола“ „централна драма нашег времена“, што доказују пораст броја брачних саветовалишта, судова за породичне спорове, група за самопомоћ и све веће стопе развода“ (Гиденс, 2007: 192). Док развод постаје уобичајен, све више људи ступа у нови брак; стопа рађања је ниска, али све више људи се одлучује за вештачку оплодњу; иако се мали број људи одлучује за брак, постоји стална жеља да се живи са неким у браку. Аутори као одговор на ове чињенице нуде љубав. „Љубав је трагање за својим „ја“, жеља да ти и ја заиста будемо једно, делићи тела, мисли, прилазећи једно другом без тајни, исповедати се и добити опроштај, разумети се, потврђивати се и помагати у ономе што је и што је сада пред нама, жудећи за домом и поверењем у коме нема места сумњама и бризи које ствара модерни живот“ (Бек, Бек-Герншајм 1995: 175). У савременом свету љубав се све више појављује као нови темељ вере.

## 1.3. НАСИЉЕ У ПОРОДИЦИ

Насиље у породици је „понашање којим један члан породице угрожава телесни интегритет, душевно здравље или спокојство другог члана породице“ (Породични закон Републике Србије, 2005: члан 197). Најчешће насиље у породици трпе жене од стране бившег или садашњег партнера. Насиље над женама подразумева „психичко насиље, прогањање, физичко насиље, сексуално насиље, укључујући и силовање, принудни брак, генитално сакаћење жена, принудни абортус и стерилизација, сексуално узнемиравање, као и помагање, односно подстрекивање и покушај  извршавања ових дела“ (Крстинић, Васиљковић, 2019: 69). Насиље се развија кроз три фазе – фаза подизања тензије, фаза акутног злостављања и фаза поновног успостављања везе, односно фаза меденог месеца (Игњатовић 2011: 38). У првој фази долази до нагомилавања беса код мушкараца због различитих разлога. Неки од разлога могу бити љутња на жену или децу, нервоза на послу, или нешто друго. Тада жена схвата да ће доћи до тренутка када ће бити нападнута, стога на све начине покушава да смири ситуацију. Прва фаза је различите дужине, може трајати данима, али може трајати и сатима. У другој фази долази до „ослобађања напетости и испољавања различитих облика насиља“ (Јанковић, 2013: 149). Жене се у овој фази најчешће налазе у шоку и неверици, при чему долази до порицања стварности. У трећој фази мушкарац манипулише женом тако што јој се извињава и говори јој да то више никада неће учинити. У тој фази објашњава узроке који су довели до таквог понашања чиме себе ставља у улогу жртве.

„Точак насиља над женама описује динамику насиља у породици и показује тактике и поступке које спроводе насилници у намери да обезбеде, успоставе и одрже демонстарцију моћи“ (ibid., 2013: 150). Моћ и контрола заузимају централну позицију у точку насиља, а стратегије које насилник користи су најчешће емоционално, економско, сексуално злостављање, манипулисање децом, претње, коришћење мушке привилегије, застаршивање и изолација. У данашње време када су све информације само на један клик од нас, можемо видети да макар једном недељно медији објављују текстове који  говоре о насиљу над женама.

# 2. ЗАКОНСКА РЕГУЛАТИВА

## 2.1. МЕЂУНАРОДНИ ЗАКОНИ

Уједињене нације описују насиље у породици као „специфичан облик родно заснованог насиља, најчешће окренут ка женама, којим се крше основна људска права и слободе жена, при чему се врши и њихова дискриминација“ (Петрушић, Константиновић Вилић, 2012: 15). Универзална декларација о људским правима (1948) гарантује слободу и једнакост свим људима, а Међународни пакт о грађанским и политичким правима забрањује дискриминацију и штити породични живот. Прве конференције о правима жена (Мексико Сити, 1975; Копенхаген, 1980; Најроби, 1985) захтевале су мере против породичног насиља. Конвенција УН (1979) тражила је елиминацију дискриминације, док је Декларација (1993) позвала државе да не оправдавају насиље традицијом. Пекиншка конференција (1995) истакла је проблем непријављеног насиља, а заседање у Њујорку (2000) покренуло је кампању „УЈЕДИНИТЕ СЕ“. Европска конвенција о људским правима „дозвољава интервенцију државе у породици, уколико се у њој одиграва насиље којим се аутоматски крше права и слобода другога“ (Миљковић, 2018: 47). Савет Европе је 2011. усвојио Конвенцију о спречавању насиља над женама у породици, дефинишући различите облике породичног насиља.

## 2.2. ЗАКОНИ РЕПУБЛИКЕ СРБИЈЕ

Република Србија је законе о сузбијању насиља у породици засновала на међународним документима, укључујући CEDAW, Конвенцију УН о правима детета (1989), Декларацију о елиминисању насиља над женама (1993) и Конвенцију Савета Европе (2011). Закони који се баве насиљем над женама су Кривични закон и Породични закон. Кривични закон дефинише четири облика породичног насиља: примену насиља или претњи, употребу оружја, наношење тешких повреда и смрт жртве, за шта следи најстрожа казна. Породични закон прописује мере заштите од насиља, укључујући исељење или усељење у породични дом без обзира на власништво, забрану приближавања и узнемиравања. Закон о спречавању насиља у породици (2017) уводи мере за откривање и реаговање на непосредну опасност од насиља.

# 3. МЕТОДОЛОШКИ ОКВИР РАДА

## 3.1. ПРЕДМЕТ И ЦИЉ ИСТРАЖИВАЊА

Насиље над женама може се проучавати са више аспеката.  Предмет овог рада је улога Центра за социјални рад и Сигурне куће и механизми поступања.

Циљ истраживања је утврђивање:

1. Утицаја социо-економских фактора који утичу на насиље над женама;
2. Да се кроз анализу добијених података о облицима насиља над женама идентификују најзаступљенији облици насиља;
3. Превентивне мере које се примењују у циљу сузбијања насиља над женама;
4. Да се утврди да ли постоје разлике приликом пријављивања у урбаној и руралној средини;
5. Какав је утицај медијског извештавања о насиљу над женама.

Технике које су коришћене у истраживању су дубински интервју и анализа статистичких података. Дубински интервју је квалитативна истраживачка метода и коришћена је јер омогућава дубље разумевање ставова и искустава људи. Учесници имају могућност да се изразе на начин који је природан за њих, што доводи до аутентичних података. Питања за интервју су била отвореног типа. Нека од питања била су:

1. Које су процедуре у поступању Центра за социјални рад када се дође до сазнања?
2. Која врста насиља је најучесталија?
3. Ко су најчешће насилници?
4. Која је улога Сигурне куће?
5. Која је улога медија?

Осим дубинског интервјуа, урађена је и анализа статистичких података добијених из Центра за социјални рад у Нишу.

## 3.2. АНАЛИЗА ИСТРАЖИВАЊА

Интервју са директором Центра за социјални рад Зораном Јовићем обављен 28. 01. 2025. у просторијама Центра за социјални рад.

На питање која је улога Центра за социјални рад у спречавању насиља у породици, директор је одговорио да центар процењује ризик од поновног насиља кроз разговоре са жртвом, насилником и децом. Велика улога центра се огледа у томе што на основу извештаја из центра у случај се укључују полиција и тужилаштво. Врло је важан Закон о спречавању насиља у породици донесен 2017. године јер захваљујући њему центар удаљава насилника из домаћинства, што је значајна промена у односу на ранију праксу када су жртве морале да напуштају дом.

О статистичким подацима који говоре о насиљу над женама, Јовић је истакао да је број пријављених случајева насиља у породици остао углавном непромењен, уз малу тенденцију пада. Посебно је поносан на то да у Нишу није забележен фемицид од 2014. године, што се приписује сарадњи полиције, тужилаштва и Центра за социјални рад.

Као одговор на питање које су процедуре када центар сазна за насиље, Јовић је изјавио да се пријављено насиље евидентира у центру и у полицијској управи. Уколико се деси хитан случај, особа која је претрпела насиље се смешта у Сигурну кућу. Економска зависност жена од насилника често доводи до одустајања од судског процесуирања. Центар за социјални рад кроз сарадњу са Националном службом за запошљавање труди се да жртвама обезбеди економску независност. На постављено питање о мерама које су законом прописане, дао је одговор да је удаљење насилника и забрана приласка жртви хитна мера коју доноси тужилаштво на лицу места. Ове мере прво трају 48 сати, а могу се продужити на 30 дана. Уколико постоје јаки докази, покреће се судски поступак и изричу се казне. На питање које се односи на то какав је утицај медија, одговорио је да медијска сензационализација може створити искривљену слику о (не)деловању институција. Иако су забележени позитивни помаци, попут увођења нових законских мера и боље међусекторске сарадње, економска зависност жртава и даље остаје кључни фактор који отежава коначно решење проблема.

Интервју са социјалном радницом Јаном Босанац обављен је 22. 01. 2025. године у просторијама Центра за социјални рад у Гаџином Хану.

На питање која је улога Центра за социјални рад, Јана Босанац одговорила је да Центар пружа подршку жртвама, укључујући смештај у Сигурну кућу, финансијску помоћ и посредовање у преузимању личних ствари из дома. Посебан фокус је на заштити осетљивих друштвених група (деца, старији). Највећа улога Центра за социјални рад огледа се у оснаживању жртви и процени ризика од понављања насиља. Када се насиље пријави у полицији, полиција обавештава центар и поред тога што полиција узима изјаве, центар врши саслушање. Посебно је важна сарадња са полицијом и тужилаштвом у оквиру радних група за сагледавање потребне помоћи жртвама. Одговор на питање шта показују статистички подаци о броју случајева насиља над женама био је да статистички подаци показују искривљену слику, из разлога што велики број случајева насиља није пријављен. Од 2017. године, након доношења Закона о спречавању насиља у породици, повећан је број пријава насиља. После тог закона долази до промене приступа, односно уместо жртве се из куће премешта починилац насиља. Ова промена је врло позитивна из разлога што су особе које су претрпеле насиље одлазак у Сигурну кућу на неки начин доживљавале као казну, те су овим поступком додатно оснажене да пријаве насиље. И даље постоји проблем повлачења пријава од стране жртава услед страха и економске зависности, чиме могући починилац насиља у неким случајевима, не свим, бива охрабренији да настави са насиљем. Ми као друштво имамо проблем недовољног препознавања насиља, зато што многи облици контроле и агресије нису препознати као насиље, посебно у руралним срединама. На питање које су мере прописане законом, одговор је да постоји забрана приласка на 24 сата, 48 сати, месец или годину дана. Оно што је врло важно урадити са особом која је пртрпела насиље је вођење поверљивог разговора и поштовање њених жеља. Уколико је жеља особе која је претрпела насиље да центар ништа не предузима по том питању, морамо је испоштовати, јер је велики је помак то што је некоме испричала, а то показује жељу за мењањем ситуације. Оно што такође центар ради јесте креирање извештаја и плана подршке жртвама заједно са тимом стручњака у коме учествују правник, психолог, педагог и социјални радник. Посебно је важно у ситуацијама када се дешава насиље заштитити децу, јер иако нису примарне жртве насиља, она такође спадају у секундрне, односно посматрају дешавања око себе и сваки сукоб родитеља у њиховом присуству може имати негативан утицај на њихов психо-физички развој. Интервју са социјалном радницом Јаном Босанац указује на сложеност проблема насиља у породици и потребу за свеобухватним приступом у његовом решавању.

Компарација интервјуа Зорана Јовића и Јане Босанац

Интервјуи са Зораном Јовићем, директором Центра за социјални рад, и Јаном Босанац, социјалном радницом, представљају две перспективе на тему спречавања насиља у породици: управљачку и теренску. Оба саговорника истичу значај институционалне сарадње и примене закона. На питање о улози Центра за социјални рад, оба саговорника су истакла да је центар кључна институција у процесу заштите жртава насиља. Јовић наглашава улогу центра у процени ризика, сарадњи са полицијом и тужилаштвом, као и спровођењу хитних мера, попут удаљавања насилника. Посебан значај придаје законским механизмима који омогућавају брзу реакцију.

Социјална радница Јана Босанац наглашава непосредан рад са жртвама, пружање подршке у виду смештаја у Сигурну кућу, финансијске помоћи и посредовања у преузимању личних ствари. Истиче да је фокус на оснаживању жртава и процени ризика од понављања насиља. На питање о законској регулативи и мерама које се предузимају када дође до насиља, Јовић истиче важност Закона о спречавању насиља у породици из 2017. године, посебно увођење хитне мере удаљавања насилника из домаћинства. Социјална радница која је директно у контакту са жртвама наглашава да центар мора поштовати жељу жртве уколико не жели да се поступак покреће, али је важно да се она оснажи за потенцијалну будућу акцију. На питање о статистичким подацима, Јовић наводи да број пријављених случајева насиља у породици остаје стабилан, уз благи пад. Јана Босанац указује на то да званични подаци не одражавају реално стање, јер велики број случајева остаје непријављен, посебно у руралним срединама. Оба саговорника се слажу да је економска зависност један од главних разлога зашто жртве одустају од процесуирања насилника, чиме се насиље често наставља. О томе какава је сарадња са осталим институцијама обоје наглашавају важност сарадње Центра за социјални рад са полицијом и тужилаштвом. На питање о улози медија Јовић упозорава на опасност медијске сензационализације, која може створити искривљену слику о раду институција. Босанац, с друге стране, указује на недостатак свести у друштву о различитим облицима насиља, посебно у руралним срединама. Она наглашава да неки облици контроле и агресије нису препознати као насиље, што додатно отежава решавање проблема. Оба саговорника указују на позитивне промене након доношења нових закона, али и на изазове који и даље постоје, попут економске зависности жртава и недовољног препознавања насиља у друштву. Њихова анализа потврђује да је за ефикасно решавање проблема неопходан свеобухватан приступ који укључује законску регулативу, институционалну сарадњу и рад на терену са жртвама.

За потребе истраживања, Центар за социјални рад у Нишу дао је статистичке податке за период од 2018. до 2023. године. Анализа података за 2024. годину није била завршена, када је Центар посећен.

Табела 1: Број пријава насиља у ЦСР у периоду од 2018. до 2023. године према починиоцима насиља означеним у пријави насиља и према односу/сродству са жртвом насиља

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Година | Родитељ | Брат/сестра | Син/ћерка | Партнер једног од родитеља | Други члан породице | Хранитељ/старатељ | **Брачни/ванбрачни партнер** | Бивши брачни/бивши ванбрачни партнер | Неко други | Укупно |
| 2018 | 19 | 80 | 125 | 0 | 142 | 0 | **376** | 190 | 76 | 1008 |
| 2019 | 62 | 69 | 153 | 172 | 24 | 0 | **221** | 194 | 0 | 895 |
| 2020 | 58 | 48 | 136 | 0 | 27 | 0 | **323** | 179 | 63 | 834 |
| 2021 | 63 | 47 | 112 | 0 | 14 | 0 | **271** | 176 | 45 | 728 |
| 2022 | 37 | 57 | 151 | 2 | 31 | 16 | **373** | 201 | 26 | 894 |
| 2023 | 83 | 55 | 139 | 9 | 14 | 0 | **394** | 196 | 31 | 921 |
| Збир | 322 | 356 | 816 | 183 | 252 | 16 | **1958** | 1136 | 241 | 5280 |

Анализом података Табеле 1. уочавамо да је број пријава варирао. Највећи број пријава насиља је забележен 2018. године, на шта има велики утицај доношење закона О спречавању насиља у породици. Пораст пријава 2023. године такође је забележен у одосу на предходне године, што нам може указивати на повећану свест о насиљу. Најчешћи починиоци насиља су брачни/ванбрачни партнери, а жене су најчешће особе које су претрпеле насиље (2018: 386, 2023: 394). Бивши партнери су такође у великом броју починиоци насиља, међутим број не варира превише (2018: 190, 2023: 196).

Табела 2: Број пријава породичног и партнерског насиља у периоду од 2018. до 2023. године према доминантној врсти насиља, старости и полу жртве насиља

|  |  |  |  |  |  |  |  |
| --- | --- | --- | --- | --- | --- | --- | --- |
| Година | Жене  жртве | Мушкарци  жртве | **Физичко насиље** | Сексуално насиље | Психичко насиље | Економско насиље | Укупно |
| 2018 | 755 | 196 | **532** | 2 | 417 | 0 | 951 |
| 2019 | 679 | 177 | **540** | 1 | 312 | 3 | 856 |
| 2020 | 606 | 187 | **470** | 2 | 321 | 0 | 793 |
| 2021 | 532 | 151 | **397** | 2 | 284 | 0 | 683 |
| 2022 | 647 | 209 | **477** | 2 | 377 | 0 | 856 |
| 2023 | 585 | 208 | **434** | 0 | 359 | 0 | 793 |
| Збир | 3804 | 1128 | **2850** | 9 | 2070 | 3 | 4932 |

Табела нам приказује врсте насиља по годинама. Најзаступљеније је физичко насиље у свим годинама (2022: 477, 2023: 434). Највише пријава је било 2019. године (540). Психичко насиље има забележен нижи број пријава у односу на физичко. Највише пријава је било 2018. године (417). Сексуално насиље бележи низак број пријава, 2022. године је било свега 2, док 2023. године пријава није било. Економско насиље се такође врло ретко пријављује, у свим годинама, сем 2019. (3), није било пријава. Када посматрамо пол, жене су најчешће оне које су претрпеле насиље. Укупан број пријављених случајева насиља од стране жена износи 3804, док је 1128 пријава насиља од стране мушкараца. Најпријављиваније је физичко насиље, мада и психичко насиље такође има висок број пријава, међутим на основу инетрвјуа можемо закључити да је свако физичко насиље праћено психичким. Непријављено насиље представља велики проблем, а посебно га можемо видети у категоријама економског и сексуалног насиља. Повећање свести и доступности пријава може објаснити већи број пријава последњих година.

Интервју са директорком Сигурне куће Соњом Шћекић обављен је 05.02.2025. У просторијама Сигурне куће.

Интервју са директорком Сигурне куће пружа детаљан увид у функционисање ове установе, профил жена које у њој бораве, као и у мере које држава и друштво предузимају у борби против насиља у породици. Сигурна кућа у Нишу основана је 2011. године и има регионални карактер, покривајући југоисточну Србију. Њен основни циљ је заштита и збрињавање жена жртава насиља и њихове деце. Поред сигурног смештаја, женама се пружа психо-социјална подршка, едукација и оснаживање за самосталан живот. Према подацима, жене које долазе у Сигурну кућу су различитог социјалног и образовног статуса. Већина је незапослена (око 90%), што је последица економске зависности и контроле коју насилник спроводи. Најчешће су то жене са завршеном основном или средњом школом, мада установа прихвата све жртве, без обзира на степен образовања. У Сигурну кућу више долазе жене из урбаних средина, него из руралних. Разлог томе је то што жене из руралних средина због патријархалних норми и стигматизације трпе насиље и ретко га пријављују. На питања о узроцима и врстама насиља одговорила је да насиље над женама најчешће проистиче из жеље насилника да успостави моћ и контролу. Директорка наводи неколико типичних профила насилника, укључујући оне који су насилни само у породици, оне са психопатским структурама личности, који су насилни и у кући и у јавности, и оне који имају психијатријске проблеме или зависност од психо-активних супстанци. Што се тиче врста насиља, иако је физичко насиље највидљивије, психолошко насиље је најчешћи облик злостављања, и често је праћено економским и сексуалним насиљем. Без обзира на то што је број пријава насиља у порасту, и даље постоји висок проценат непријављених случајева. Одговор на питање о дужини боравка у Сигурној кући је да останак варира од неколико месеци до преко годину дана, у зависности од правних процедура и могућности жртве да се осамостали. Важно је нагласити да се све мањи број жена враћа насилнику, што показује ефективност подршке и едукације коју добијају током боравка. Око 50% жртава се 2014/15. године враћало насилнику, 2023. године 11%, а 2024. године 7%. На питање о подршци коју пружа Сигурна кућа, директорка је изјавила да Сигурна кућа нуди широк спектар подршке – од психолошког оснаживања, социјалне и економске подршке, до едукације и припреме за самосталан живот. Нарочито се ради на враћању самопоуздања и самопоштовања, као и на обуци за асертивну комуникацију. Посебна пажња посвећена је деци, која су често индиректне жртве насиља. Сигурна кућа ради на томе да жртве изађу из зачараног круга и да што лакше прекину и превазиђу везу са насилником. У одговору на питање о сарадњи Сигурне куће са другим институцијама, Шћекић је истакла да Сигурна кућа уско сарађује са Центром за социјални рад, полицијом, тужилаштвом, здравственим установама и Националном службом за запошљавање. Држава је у последњих десетак година значајно унапредила мере заштите жртава, укључујући законске измене које омогућавају бржу и ефикаснију интервенцију. Таблоиди преувеличају стварност испитујући комшије, родбину и пријатеље, те самим тим штете и жртви и деци која то читају. Став директорке је да штампа треба да објави да се насиље десило и колику казну је насилник добио, али ништа више од тога. Сигурна кућа је 2023. године отворила Саветовалиште за децу жртве насиља и телефонске линије за децу и младе чиме је проширила своју делатност. Сигурна кућа организује активности како би проширила свест о породичним вредностима, емпатији и ненасилној комуникацији. Сигурна кућа организује и креативне радионице, као што су „Радионице емоционалне писмености“ и „Радионице на тему родитељства“ ради превенције насиља, док су „Радионице асертивног тренинга“ едукативне радионице које се одржавају са жртвама насиља. Поред овога, Сигурна кућа обележава различите датуме (Дан сећања на убијене жене жртве породичног насиља – 18.05.2024; Међународни дан борбе против злостављања старијих особа – 15.06.2024; Међународни дан борбе против злостављања и занемаривања деце – 19.11.2024; Међународни дани борбе против насиља над женама – 25.11-10.12.2024), и сарађује са основним и средњим школама, као и са факултетима ради едукације о насиљу. Рад Сигурне куће у Нишу представља важан сегмент у систему заштите жртава насиља, а њен значај расте са јачањем институционалне подршке и повећаном свешћу јавности о овом проблему. Број жена које након боравка у Сигурној кући успевају да самостално започну нови живот расте из године у годину. Планирају се нови програми економског оснаживања, као и сарадња са компанијама које би омогућиле запошљавање жена из Сигурне куће.

# ЗАКЉУЧАК

На основу спроведених интервјуа са стручним лицима из Центра за социјални рад и Сигурне куће може се закључити да је проблем насиља над женама присутан и дубоко укорењен у друштву. Последњих година видљиви су помаци, као што су боља сарадња институција и нови законски механизми. Број пријава насиља и даље остаје висок као и број непријављених случајева, посебно у руралним срединама. Кључна питања су економска зависност жртава од насилника, што често доводи до повлачења пријава или непријављивања насиља уопште. Иако је Закон о спречавању насиља у породици из 2017. године донео важне промене, попут мере удаљавања насилника из домаћинства, за разлику од ранијих пракси када су жртве морале да напусте дом, даље решавање овог проблема захтева стални рад на едукацији, подизању свести и пружању свеобухватне подршке жртвама. Резултати истраживања показују да је за успешно сузбијање породичног насиља неопходан свеобухватан приступ који укључује превентивне мере, правну заштиту и подршку жртвама. Посебно је важно радити на подизању свести о овом проблему, како би жртве осетиле охрабрење да пријаве насиље и потраже помоћ. Истовремено, неопходно је унапређење законодавства и јачање институција које се баве овим проблемом. Друштво као целина мора преузети активну улогу у сузбијању насиља над женама. Медији имају велику моћ и њихова улога треба да се заснива на подизању свести о значају проблема. Кроз образовни систем такође се мора радити на стварању окружења у којем ће свака жена имати право на живот без страха. Заједничке активности свих чланова друштва могу допринети решавању овог проблема јер је жена стуб породице, а породица стуб друштва.

# ПРИЛОГ

1. Интервју са директором Центра за социјални рад Зораном Јовићем. Интервју је обављен 28.01. 2025. у просторијама Центра за социјални рад у Нишу.
2. Шта показују статистички подаци о броју случајева насиља над женама у току претходних година?

„Уназад пар година је бројка одприлике иста, с тим што имамо малу тенденцију пада пријављених насиља у породици. Оно што је карактеристично за Ниш да ми, на сву срећу, фемицид нисмо имали од 2014. године захваљујући раду сва три подсистема, тужилаштву, полицији и Центру за социјални рад, а посебно раду координационог тима који чине представници свих ових институција. Они се састају на 15 дана и практично код оних случаја у којима је ризик од понављања насиља највећи посебно прате и реагују на то. Координационо тело које води тужилац које је сталног састава, где су представници полиције, тужилаштва и Центра за социјални рад анализира све предмете који су у одређеном периоду евидентирани као насиље у породици и они који носе високи ризик се посебно прате од стране сва три органа. Насиље у породици је раније било нешто што се дешавало унутар породице и узимало се као саставни део наше традиције. Жене су новим законом, медијима и кампањом посебно осветлиле саму ту причу и подстакнуте су да унутар породице не трпе насиље од стране свог брачног партнера и пријављују невладиним организацијама које са баве насиљем, Центру за социјални рад, полицији, тужилаштву, постоје низ институција које реагују пронтно на насиље над женама, пошто је оно најзаступљеније, мада постоји и међугенерацијско насиље, нпр. унука/унуке према баки/деки, постоје различите варијанте тог насиља у породици, тако да је то врло шаролик спектар и врло хетeроген у односу на старост, пол и облик насиља. Постоји више подваријанти насиља и оне се код нас тако евидентирају, може се радити само о психолошком насиљу, а може се радити и о физичком злостављању. Медији могу имати врло негативан утицај у жељи да представе то спектакуларно, да продају вест, несагледавши увек све стране приче, објављујући оно што је сад и одмах, без анализе, одговора од свих субјеката који су рецимо поступали у односу на насиље, радили нешто на том насиљу, што ствара некад врло погрешну слику да институције не раде свој посао. Одговорно тврдим да што се тиче насиља у породици, говорим за Ниш, да се сваком случају врло озбиљно приступа и оно што је задатак центара за социјални рад је да процењују ризик од понављања насиља.. Раније сте жртву и дете измештали у Сигурне куће, а сада се насилник удаљава из објекта и забрањује се контакт са жртвом. Раније је улога центра била да заштии жену и дете у случају актуелног насиља, и ми смо то радили на тај начин што смо их измештали у Сигурну кућу. Мислим да је боље да се насилник измешта из објекта, и даље постоји могућност да уколико се жена осећа несигурно може бити смештена у Сигурну кућу и на тај начин се заштитии од насилника, односно од њеног страха да до насиља поново дође.“

1. Која је улога Центра за социјални рад?

„Улога Центра за социјални рад у случајевима насиља у породици је превасходно заштита жене и детета од насилника. Центар за социјални рад утврђује интензитет насиља и ризик од поновног понављања насиља, да ли је насиље било слабог интензитета или врло изражено и да ли постоји могућност да се насиље понови или је мали ризик. Све своје извештаје достављамо полицији и тужилаштву и од тога зависи даље процесуирање насилника.“

1. Шта све Центар ради када сазна за насиље?

„У оквиру насиља у породици насиље мора да се евидентира и код нас и у полицијској управи, затим полицијска управа позива насилника. У случају када је насиље вршено и над дететом, онда је улога стручног радника да у оквиру тог интервјуа који се ради заштити интересе превасходно детета и да предузме мере да смештањем у Сигурну кућу обезбеди сигурност жртви насиља и њеном детету. После тога се ради и са насилником и са жртвом, види се када је настало насиље, колико траје, који облик има и какав је интензитет. Врло често се жене враћају насилницима и одустају од даљег процесуирања правосудним органима правдајући то економском зависношћу. У оквиру Сигурне куће и Центра за социјални рад постоји низ програма Националне куће за запошљавање које представљају активне мере запошљавања које посебно таргетирају жене које трпе насиље, да би им се пружила могућност да саме могу да раде, зарађују и да направе дистанцу у односу на насилника. Уколико се жене врате насинику постоји могућност да се интензитет насиља продуби, међутим то није увек случај.“

1. Које мере су законом прописане?

„Поред ове мере удаљења на 48 сати, које се сад и одмах изриче, тужилаштво има право да изрекне на лицу места забрану приласка жртви и удаљење насилника из објекта становања. Уколико насиља није било према деци, забрањује се прилазак само жени, ако је насиља било и према жени и деци, изриче се забрана приласка и жени и деци. Ова мера најчешће траје 30 дана, међутим она може да се продужи, за то време се прикупљају оперативни подаци полиције у односу на то, њихова сазнања и извештај Центра за социјални рад, и то се шаље у тужилаштво. Уколико тужилаштво сматра да има елемената да се покрене судски поступак, онда насилник иде у даље процесуирање. Законом о спречавању насиља у породици предвиђене су казне за насиље у породици и онда се оно у оквиру судског поступка процесуира. Када постоје сви елементи интензивног насиља, процена да ће насиље поново да се јави, онда се иде у судски поступак где се саслушава жртва и органи који су поступали и адекватно томе одмерује се судска казна за насилника у породици.“

1. Које су процедуре у поступању Центра када сазнају за насиље?

„Код нас у Центру је заступљен је кејз менаџмент, имамо супервизоре и водитеље случаја. Оно што је код насиља актуелно јесте да имамо нивое хитности, постоји приоритет који је сад неодложан, то је поступање буквално од момента сазнања у пар сати након тога. У случају тог интензивног насиља Центар за социјални рад поступа на тај начин што обавештава полицију ако већ није обавештена. Странке долазе у полицијску станицу, узимају им се изјаве, процесуира се све оно што је потребно моментално се изриче мера заштита од насиља у породици. После тога збрињавају се жена и деца, или се враћају у свој дом или их смештамо у Сигурну кућу, најбитније је да се обезбеди безбедно окружење за жену и децу. Након овога ради се уобичајни поступак са тужилаштвом.“

2. Интервју са социјалном радницом Јаном Босанац. Интервју је обављен 22. 01. 2025. године у просторијама Центра за социјални рад у Гаџином Хану.

1. Шта показују статистички подаци о броју случајева насиља над женама у току претходних година?

„Статистички подаци показују искривљену слику из разлога што нема довољно пријава, односно постоји много више насиља у породици него што је оно пријављено. Од 2017. године када је донесен закон „О спречавању насиља у породици“ ситуација је мало почела да се мења јер су се повећале пријаве насиља. Пре 2017. године особа која је претрпела насиље била би премештена у Сигурну кућу, што је на неки начин доживљавала као казну јер би је преместили у неку другу кућу, са неким другим људима, у новом кревету итд. Од 2017. године премештао би се могући учинилац насиља, а не особа која је претрпела насиље, што је боље. Тако да од 2017. године се мало променило, али још увек је остало искривљено и замагљено. Често се дешава да буде нека пријава, па да се особе које трпе насиље повуку. Поред тога што се повлаче због свести јер сматрају да су оне ту да трпе и да сачувају породицу постоји још један проблем, починиоцу насиља се изриче мера забрана приласка особи која је претрпела насиље на 48 сати, а потом и на месец дана, што није тако дуг период, а за то време кад се насилник врати може да буде још гори. Центар за социјални рад има саветодавну улогу како изаћи из тога, као и какве стратегије и планове направити. Уколико то није добро осмишљено може бити врло опасно по особу зато што исто насилник не стаје само са партнерком, већ упућује разне претње и њеној мајци, као и осталим члановима породице. Ми као друштво имамо још један проблем, а то је да немамо ту способност препознавања насиља. Много тога што је насилно ми не препознајемо као насиље, нпр. млада девојка која уђе у везу и кад јој он каже вечерас не смеш изаћи, не смеш обући ту сукњу или повиси глас у неком тренутку итд., младе девојке схватају то као љубав, љубомору, као да их он воли, а у ствари то буду први сигнали за насиље. У браку пример насиља може бити и висок тон, плата код мене итд. Посебно у руралним крајевима постоји проблем када долази до поделе имовине јер се жене често одричу свог дела, такође су мање школоване, самим тим постоји економска зависност која додатно ствара потешкоће чак и онда када препознаје насиље. Тако да  насиље је врло важна тема и феномен у друштву и траба му прићи са различитих страна.“

1. Која је улога Центра за социјални рад?

„Онда када се пријави насиље у полицији, полицијски службеник обавести Центар и ми имамо пасивно дежурство, раднике који су дежурни и који се јављају по позиву и присуствују саслушању тих странака. Посебан значај Центра је када је реч о осетљивим групама, као што су деца и старији. Тада се највише очекује наше присуство и заштита и ми тада саслушамо странку, и посебно се бавимо елементима као што су нпр. да ли се плаши, да ли има излаз, како ће за ових месец дана итд. Понекад странка изрази жељу да иде у Сигурну кућу без обзира што он излази из куће јер дешава се да живе ту и његови родитељи, па је онда њој непријатно, или се плаши и њих. У том случају је смештамо у Сигурну кућу или код неких сродника и пружамо сву могућу подршку у томе. Дајемо и финансијску помоћ каја би требало да буде довољна у првим данима и корисна да преживи тај месец. Уколико је жена у Сигурној кући и нешто јој је потребно из куће у којој је могући починилац насиља, онда посредујемо да узмемо те ствари и гледамо да направимо контакте јер они тих месец дана не смеју да имају било какве контакте чак ни телефонске. Ово се зове заустављање насиља, ми морамо чим је пријављено насиље да реагујемо и да га зауставимо, а онда радимо на другој заштити, а то је да видимо након тога шта даље. Саслушавамо могућег учиниоца насиља, као и особу која је претрпела насиље, уколико постоје услови  да се смири ситуација, онда радимо на томе, ако особа одлучи да жели да прекине ту заједницу, тада се укључујемо за поверу детета или њеном оснаживању итд. У случају развода Основно јавно тужилаштво захтева од нас да напишемо извештај о степену и интезитету насиља, као и да ли постоји ризик да се понови насиље.  На месечном нивоу имамо радне групе у тужилаштву када се састају Центар за социјални рад, полиција и тужилаштво, породице које су претрпеле насиље тамо стављамо на сагледавање које врсте помоћи су потребне и из ког угла институција, односно која подршка је потребна из центра, која из полиције, а која из тужилаштва. Може се десити да особа дође у Центар за социјални рад да пријави насиље, у том случају ми обавештавамо полицију. Дешавало се и да особа дође и пријави насиље, али моли да не покрећемо поступак јер се плаши, али самим тим што је дошла да исприча је један добар сигнал јер је она ипак пожелела да се промени нешто, тако да са тим треба бити посебно опрезан. Било је раније неких нестручних људи који би окривили особу која је претрпела насиље и онда би се она уплашила покупила и наставила да трпи. Врло је битно препознати интензитет насиља, односно у којој мери је особа угрожена, да ли животно или има времена да се мало жонглира. Врло је важно бити јако опрезан и на прави начин оснаживати особу која је претрпела насиље. Не треба давати лажно самопоуздање као на пример ти можеш све, ти си ово, ти си оно.“

1. Које мере су законом прописане?

„Углавом су прописане мере безбедности, то су забрана приласка на 24 сата, на 48 сати, на месец дана, али постоји и мера забране приласка на годину дана. Посебно је важно олакшати приступ институцијама и познавати ресурсе локалне заједнице, то значи да треба странку упутити на све могуће ресурсе коме се и када може обратити уколико Центар за социјални рад у том тренутку није приступачан, нпр. може се јавити амбуланти. Потребно је знати правила и процедуре и имати информације о бројевима телефона које пружају помоћ женама и деци жртвама насиља, као и упутити их на склоништа за злостављање жена. Битно је и да се води разговор са женом насамо, као и поштовати жељу жене, разумети потребу за поверљивост због сигурности, слушати жену и веровати њеном доживљају ситуације и прихватити њена искуства. Могуће је да нека ситуација не делује нама страшно, али то није разлог да се минимизира њен осећај страха, а можда она није још увек успела да представи оно што је претходило том тренутку. Значајно је потврдити да насиље које је претрпела није њена грешка и кривица и помоћи јој да врати контролу над својим животом. Оно што ми радимо треба да одрадимо на прави и исправан начин, иначе то радимо тимски, имамо правника, психолога, социјалног радника, педагога, свако из свог домена даје мишљење и онда доносимо одлуку. На основу овога тужилаштво прави извештај, а ми правимо план породице. Уколико желе да остану заједно показујемо како то треба да изгледа, а ако не желе онда помажемо њој да видимо шта ће радити у даљој будућности. Правимо план шта ћемо ми да радимо, шта ће лекар да ради, и тражимо начин како да заштитимо децу. Деца су до скоро била секундарне жртве насиља, што је значило свађали су се, али деца нису трпела насиље, односно није био насилан према деци, међутим у последње време се инсистира на томе да су деца жртве насиља и да свака свађа између партнера, уколико су деца присутна приодно утиче и на њих, макар на њихов психо-физички развој.“

3.Интервју са директорком Сигурне куће Соњом Шћекић. Интервју је обављен 05.02.2025. У просторијама Сигурне куће.

1.  Колико жена је боравило у Сигурној кући? Да ли имате статистичке податке по годинама?

„Од доношења закона „О спречавању насиља у породици“ 2017. године све мањи број жена борави у Сигурној кући. Тим законом донесена је одлука да насилник напушта кућу и добија забрану приласка жртви, међутим насилник често може бити у бекству, стога за жену је сигурније да борави у Сигурној кући. Још један од разлога боравка жена у Сигурној кући је да они врло често живе у истој кући са његовим родитељима, па се жртва осећа врло неугодно због тога.“

1. Који је ниво образовања, број запослених и незапослених жена и из којих средина долазе?

„Жртва насиља може бити свака жена, без обзира на њен ниво образовањa и социјални статус. У Сигурној кући су најчешће смештене жене са основном или са средњом школом. Скоро 90% њих је без посла, разлог томе је патолошка љубомора од стране насилника који joj брани да се школује или запосли. Статистика показује да је више пријава из урбаних средина него из руралних. То је тако зато што жене из руралних средина имају традиционалан став, по коме оне су ту да трпе, да сачувају породицу, често су нижег нивоа образовања и економски зависне од супружника.“

3.  Који су узроци неслагања са партнером који доводе до насиља?

„Разлозог насиља пре свега је жеља насилног партнера да успостави моћ над својом партнерком. Постоје неки типични профили насилника који обично за своју околину представљају узорног супруга, партнера, комшију, а насилан је само у својој породици. Постоје насилници који су асоцијални и имају психопатску структуру личности, то су особе које су насилне и у својој породици, али и у свом социјалном окружењу, постоје и насилници који имају неко психијатријско обољење или они који користе неке психо-активне супстанце.“

4. Које врсте насиља трпе жене и које је најучесталије? Колико дуго трпе насиље?

„Насиље може бити психичко, физичко, економско и сексуално. Најучесталије је психичко насиље, с обзиром на то да је и свако физичко насиље праћено психичким насиљем. Што се тиче дужине трпљења насиља, то је индивидуална ствар. Негде се пре свега претпоставља да не знамо тачну бројку колико жена трпи насиље, то остаје иза затворених врата. Претпоставка је да је та сива бројка, односно број непријављених случајева насиља, велика и да се тек сваки двадесети случај пријави.“

1. Коју подршку им пружа Сигурна кућа, колико дуго бораве и да ли доводе децу?

„Основна делатност установа пре свега је заштита и збрињавање жена и деце жртва насиља. Између осталог у Сигурној кући им се пружа психо-едукативна подршка и помоћ, односно радимо пре свега на њиховом оснаживању и на враћању самопоштовања и самопоуздања. Организујемо и радионице асертивне комуникације из разлога што жене које су дуго трпеле насиље су навикле да углавном не износе свој став и увек су негде аминовале оно што им насилни партнер каже. На тим радионицама жену жртву насиља учимо да има право да изнесе своје мишљење, такође на тај начин их припремамо за предстојећа суђења да би успеле да се изборе за своја права. Ми никад тачно не кажемо жени шта она треба да уради, већ током разговора жену наводимо на размишљање о свим последицама и како себе види за пет, десет година, како у ситуацији ако одлучи да се врати насилном партнеру, а како уколико одлучи да стави тачку на насиље и да крене у нови живот. Што се тиче боравка у Сигурној кући то је индивидуално и разликује се од случаја до случаја. Жене могу да остану до шест месеци, међутим никад се није десило да након шест месеци жртва насиља мора да изађе, а да јој нисмо помогли. У просеку буду око три месеца, али имали смо случајеве да се судски поступци нису завршили и да су остајале и преко годину дана. У највећем броју случајева доводе децу са собом и када погледамо број жена и деце на годишњем нивоу, буде 50-50. Посебна пажња се треба посветити деци јер уколико нису била директно изложена насиљу, онда су била индиректно тако што су посматрала насиље. Једна од опасности је то што деца путем модела наученог понашања такође могу да испоље касније насилно понашање, најпре према брату или сестри, а онда касинје у школи, па у некој вези, према својој девојци, и после у браку где ће бити насилни партнери, можемо да кажемо да то представља генерацијско преношење насиља.“

1. Да ли се враћају партнеру или имају подршку породице, околине, пријатеља?

„Што се тиче враћању партнеру, пре ступања закона „О спречавању насиља у породици“ 2014 - 2015. године 50% наших корисница се враћало код насилника, међутим оно што наша статистика показује јесте да се тај број смањује из године у годину, тако да 2023. се 11% њих вратило, а 2024. 7%. Сматрам да се свест људи значајно променила, а о томе нам говори и статистика да је сада већа подршка примарне породице и да се мањи број враћа код насилника, а већи број у примарну породицу.“

1. Које мере држава примењује у пружању помоћи и са којим институцијама сарађујете?

„Последњих десетак година се ситуација значајно променила и држава је пуно учинила за жене жртве насиља. Јако су важни закони који су донети у циљу заштите жена жртава насиља. Посебно је важно то што је држава преко Националне службе за запошљавање сместила жене жртве насиља у рањиву категорију, због чега имају предност приликом запошљавања. Сарађујемо са свим институцијама које се баве заштитом и помоћи женама жртвама насиља, пре свега са Центром за социјални рад, са здравственим установама, затим са тужилаштвом, са полицијом, као и са Националном службом за запошљаваење.“

1. Да ли мислите да некад медији из најбоље намере могу да погоршају ситуацију?

„Што се тиче медија ми имамо јако лепу сарадњу са медијима и много нам значе јер управо путем њих радимо на мењању свести које се односи на проблем насиља над женама у породици. Оно што можемо да видимо у некој штампи или таблоидима је детаљно анализирање случаја насиља, што је додатно стресно за децу и жртву. Сматрам да је важно обајвити да се насиље десило, без података и слика, и у вези тог случаја и објавити колику је казну добио насилник.“

# ЛИТЕРАТУРА

* 1. Butler, I. F., Burr, W. R., Bahr, K. S., & Herrin, D. A. (1989). *The family realm> Theoretical contributions for understanding its uniqueness*. Journal of Marrige and the Family, 805-816.
  2. Beck, U., Beck-Gernsheim, E. (1995). *Love- Social aspect, interpersonal relations, liefde, individualisering, interpersonal relationships*. Cambbridge: Polity Press
  3. Билиновић, А. (2016). *Утицај асертивне репродукције на редефинисање социолошких појмова породице и родитељства*. Докторска дисертација. Нови Сад: Филозофски факултет Универзитета у Новом Саду.
  4. Бранковић, С. (2014). *Методологија друштвеног истраживања*. Београд: Завод за уџбенике.
  5. Вујоје, Ј. (2012). *Основне функције савремене породице*. Научно-стручни часопис СВАРОГ. Преузето са: <<https://svarog.nubl.org/wp-content/uploads/2014/12/Jovan-VUKOJE-OSNOVNE-FUNKCIJE-SAVREMENE-PORODICE.pdf>>, датум приступа: 29.12.2024.
  6. Гиденс, Е. (2007). *Социологија*. Београд: Економски факултет
  7. Група аутора (2010). *Прилози за унапређење стратешког и правног оквира у области насиља у породици*. Београд: Министарство рада и социјалне политике, Упарва за родну равноправност.
  8. Игњатовић, Т. (2011). *Насиље према женама у интимном партнерском односу: Модел координираног одговора заједнице*. Београд: Реконструкција Женски Фонд.
  9. Јанковић, И. (2013). *Насиље у породици*. У: Опсеница-Костић, Ј., Тодоровић, Ј., Јанковић, И. (2013). *Изазови савремене породице.* Ниш: Универзитет у Нишу. Преузето са: <[https://www.researchgate.net/profile/Ivana-Jankovic 3/publication/337147338\_Nasilje\_u\_porodici/links/5dc750a692851c81803e60a3/Nasilje-u-porodici.pdf](https://www.researchgate.net/profile/Ivana-Jankovic%203/publication/337147338_Nasilje_u_porodici/links/5dc750a692851c81803e60a3/Nasilje-u-porodici.pdf)>, датум приступа: 22.12.2024.
  10. Петрушић, Н., Константиновић Вилић С. (2012). *Водич кроз систем породичноправне заштите од насиља у породици*. Београд: Аутономни женски центар
  11. Породични закон републике Србије, 2005: члан 197 преузето са:<https://cref.eakademija.com/nacionalno-zakonodavstvo/17-porodicni-zakon/156-clan-197-200-pz>
  12. Ренер, Т. (2009). *Неке потешкоће при дефинисању појма породице*. У: Милић Анђелка и Томановић Смиљка (2009). Породице у Србији данас у компаративној перспективи.Београд: Институт за социолошка истраживања Филозофског факултета, Универзитет у Београду.
  13. Киурски, Ј. (не пише година). *Насиље у породици*. Београд. Преузето са: <<https://www.pars.rs/public/Dokumenti/Publikacije/1167/Nasilje-u-porodici-JK.pdf>>, датум приступа: 05.01. 2025.
  14. Крстинић, Д., Васиљковић, Ј. (2019). *Облици насиља у породици*. Нови Сад: Право- теорија и пракса Број 07-09. Преузето са: <<https://scindeks-clanci.ceon.rs/data/pdf/0352-3713/2019/0352-37131907067K.pdf>>, датум приступа: 25.12.2014.
  15. Миљковић, К. (2018). *Начин државне реакције на насиље у породици*. Мастер рад. Ниш: Правни факултет Универзитета у Нишу. Преузето са: <<https://www.prafak.ni.ac.rs/files/master-radovi/07.-ZMR-Katarina-Miljkovic.pdf>>, датум приступа: 22.12.2024.
  16. Станковић, М. (2014). *Насиље у браку и партнерским односима*. Ниш: Правни факултет Универзитета у Нишу. Преузето са: <<https://www.prafak.ni.ac.rs/files/master-radovi/milica-stankovic.pdf>>, датум приступа: 04.01.2025.
  17. Торлак, Н. (2010). *Злоупотреба жена у огласима*. Београд: Графонин.
  18. The UN Refugee Agency, (2008*). Domestic Violence Prevention and Protection*. Beograd: Praxis.
  19. Хараламбос, М., Холборн, М. (2002). *Социологија: теме и перспективе.* Загреб: Голден маркетинг.
  20. Шкулић, М., Ћирић, Ј., Ненадић, С., Шуловић, З., Векарић, Б., Драгашевић, Љ., Плазнић, М., Јовановић, М., Матић, М. (2009). *Насиље у породици. Београд*: Удружење јавних тужилаца и заменика јавних тужилца Србије. Преузето са: <<https://uts.org.rs/wp-content/uploads/2007/11/nasilje.pdf>>, датум приступа, 10.01.20025.